Document ID: /roh_data/filtered/fineweb-2-filterrobots_roh.jsonl.gz/63738

Il nov acziunari da maioritad ha fatg la proposta als ulteriurs acziunaris da cumprar giu las aczias da l'Institut Otalpin a Ftan IOF. Quai vala per tut quels che na vulan en l'avegnir betg pli avair il contact cun l'Institut Otalpin a Ftan. Quai duai esser ina purschida tenor il president administrativ dal Dulwich College International Christian Gürtler.
Attracziuns per la scola
Il nov acziunari prevesa d’investir 12 milliuns en novas chombras, novs e moderns locals da scola ed ina nova infrastructura da sport. L'IOF duai daventar ina scola moderna ed adequata al temp d’ozendi. Per realisar quest intent na vegn fatg nagina acquisiziun da novas studentas e students durant la construcziun.
Pretensiuns vers la regiun
Tenor il president dal cussegl administrativ Jon Peer hajan las studentas e students interns che vegnan da l’ulteriura Svizra e da l'exteriur gidà a finanziar era la scolaziun dals indigens. Quai duai sa midar en l'avegnir. L’Institut Otalpin Ftan è vid tractar quest tema cun la regiun. Tenor il president saja la finamira da chattar in nov model da participaziun cun la regiun.